钦定古今图书集成/明伦汇编/氏族典/第215卷 > 何伯祥
## 钦定古今图书集成/明伦汇编/氏族典/第215卷 > 何伯祥

按《元史何伯祥传》：“伯祥，易州易县人。幼从军于金，从
张柔来归。太祖定河朔，伯祥攻西山诸寨，悉平之。后
攻汴梁，拔洛阳，围归德，破蔡州，论功居多，授易州等
处军民总管，从察罕伐宋，大破之，赐金二百两。世祖
南伐，伯祥参预军事，多所献纳。卒于军，赠仪同三司、
太保、上柱国，追封易国公，谥武昌。”

===何实===按《元史何实传》，“实字诚卿，其先北京人。曾祖抟霄，雄
于资，好施与，乡里以善人称。祖鼎敬，父道忠，仕金为
北京留守。实少孤，气节不凡，家人常入卧内，见一青
蛇蜿蜒衣被中，骇而视之，乃实也。及长，通诸国译语，
骁勇善骑射，倜傥不羁，远近之民慕其雄略，咸归心
焉。丙子，来归木华黎引见太祖，献军民之数。帝大悦”，
命从木华黎选充前锋，以功为帐前军马都弹压，迁
兵马都镇抚。从取大同、雁门、石隰等州，悉平之。引兵
掠太原、平阳、河中、京兆诸城，所向款附。木华黎录其
功，表实为元帅左监军。木华黎卒，子孛鲁嗣，命戍于
邢，多著善政。甲申，孛鲁征西夏，以实分兵攻汴、陈、蔡、
唐、邓、许、钧、睢、郑、亳、颍，所至有功。丁亥，赐金虎符，便宜
行元帅府事。丁巳，卒于博。子崇礼，授应奉翰林文字、
从仕郎、“同知制诰兼国史院编修官。”